CELEX: 32016R0079
Language: fi
Date: 2015-11-25 00:00:00
Title: Komission delegoitu asetus (EU) 2016/79, annettu 25 päivänä marraskuuta 2015, yleisen tullietuusjärjestelmän soveltamisesta annetun Euroopan parlamentin ja neuvoston asetuksen (EU) N:o 978/2012 liitteen III muuttamisesta

26.1.2016   
            
            
               FI
            
            
               Euroopan unionin virallinen lehti
            
            
               L 17/1
            
         KOMISSION DELEGOITU ASETUS (EU) 2016/79,
   annettu 25 päivänä marraskuuta 2015,
   yleisen tullietuusjärjestelmän soveltamisesta annetun Euroopan parlamentin ja neuvoston asetuksen (EU) N:o 978/2012 liitteen III muuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yleisen tullietuusjärjestelmän soveltamisesta ja neuvoston asetuksen (EY) N:o 732/2008 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 978/2012 (1) ja erityisesti sen 10 artiklan 4 kohdan,
   sekä katsoo seuraavaa:
   
               (1)
            
            
               Asetuksen (EU) N:o 978/2012 9 artiklan 1 kohdassa vahvistetaan edellytykset, jotka koskevat kestävää kehitystä ja hyvää hallintoa edistävän erityisen kannustusmenettelyn, jäljempänä ’GSP+-menettely’, mukaisten tullietuuksien myöntämistä pyynnön esittäneelle maalle. Edellytyksenä on muun muassa, että maata pidetään muita heikommassa asemassa olevana maana. Lisäksi edellytetään, että maa on ratifioinut kaikki asetuksen (EU) N:o 978/2012 liitteessä VIII luetellut yleissopimukset ja että asianomaisten valvontaelinten viimeksi antamissa päätelmissä ei ole tuotu esiin kyseisten yleissopimusten tosiasiallisen täytäntöönpanon vakavaa laiminlyöntiä. Edellytyksenä on myös, että maa ei ole tehnyt sellaista yleissopimusta koskevaa varausta, joka on kielletty kyseisessä yleissopimuksessa tai jonka katsotaan nimenomaisesti asetuksen (EU) N:o 978/2012 9 artiklaa sovellettaessa olevan ristiriidassa kyseisen yleissopimuksen tarkoituksen ja päämäärän kanssa. Maan olisi hyväksyttävä varauksitta kunkin yleissopimuksen mukaiset raportointivaatimukset ja annettava asetuksen (EU) N:o 978/2012 9 artiklan 1 kohdan d, e ja f alakohdassa tarkoitetut velvoittavat sitoumukset.
            
         
               (2)
            
            
               Kunkin GSP+-menettelyä pyytävän maan on esitettävä pyyntö, joka sisältää kattavat tiedot asianomaisten yleissopimusten ratifioinnista, maan tekemistä varauksista ja muiden yleissopimuksen osapuolten ilmaisemasta varausten vastustuksesta sekä maan antamista velvoittavista sitoumuksista.
            
         
               (3)
            
            
               Komissiolle on siirretty valta antaa delegoitu säädös SEUT-sopimuksen 290 artiklan mukaisesti asetuksen (EU) N:o 978/2012 liitteen III vahvistamiseksi ja muuttamiseksi, jotta pyynnön esittäneelle maalle voidaan myöntää pääsy GSP+-menettelyyn lisäämällä kyseinen maa GSP+-edunsaajamaiden luetteloon.
            
         
               (4)
            
            
               Komissio vastaanotti 25 päivänä toukokuuta 2015 GSP+-menettelyyn pääsemistä koskevan Kirgisian tasavallan pyynnön.
            
         
               (5)
            
            
               Komissio on tutkinut esitetyn pyynnön asetuksen (EU) N:o 978/2012 10 artiklan 1 kohdan mukaisesti ja vahvistanut, että Kirgisian tasavalta täyttää edellytykset. Sen vuoksi Kirgisian tasavallalle olisi myönnettävä pääsy GSP+-menettelyyn tämän asetuksen voimaantulopäivästä ja asetuksen (EU) N:o 978/2012 liitettä III olisi muutettava.
            
         
               (6)
            
            
               Komissio valvoo asianomaisten yleissopimusten ratifiointia ja tosiasiallista täytäntöönpanoa Kirgisian tasavallassa sekä Kirgisian tasavallan yhteistyötä asianomaisten valvontaelinten kanssa asetuksen (EU) N:o 978/2012 13 artiklan mukaisesti,
            
         ON HYVÄKSYNYT TÄMÄN ASETUKSEN:
   1 artikla
   Lisätään seuraava maa ja sen kirjainkoodi asetuksen (EU) N:o 978/2012 liitteessä III olevan taulukon B- ja A-sarakkeisiin:
   
      
                  ”Kirgisian tasavalta
               
               
                  KG”.
               
            
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 25 päivänä marraskuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 303, 31.10.2012, s. 1.